Bükkzsérc

Bükkzsérc község Borsod-Abaúj-Zemplén vármegyében, a Mezőkövesdi járásban.

Fekvése 

A Bükki Nemzeti Park déli határán fekszik, Miskolctól 30 kilométerre délnyugatra, Egertől 25 kilométerre északkeletre, a Bükk egyik déli irányú völgyében, a Cseresznyés-ér mentén.

A legközelebbi települések: Bogács (7 km) és Cserépfalu (2 km). A legközelebbi város: Mezőkövesd (17 km).

Megközelítése 
Zsáktelepülés, közúton csak Cserépfalu északi szélétől, a 2511-es útról nyugatnak letérve, a 25 112-es számú mellékúton érhető el. Az ország távolabbi részei felől a 3-as főútról, vagy az M3-as autópályáról Mezőkövesdnél letérve, Bogácson majd Cserépfalun át lehet megközelíteni. Autóbusszal Egerből, Noszvajon át, illetve Mezőkövesd felől a Volánbusz üzemeltet járatot a faluba.

Története 
A települést 1248-ban említik először, az egri püspökség birtokaként, nem sokkal ez után épülhetett rövid ideig fennálló vára. A püspökség 1457-ben Bükkzsércet és Noszvajt elcseréli Felsőtárkányért, így a karthauzi rend birtokába kerül. 1552-ben a települést feldúlták a törökök. A község lakossága szőlő-, gyümölcstermesztésből, mészégetésből élt.
Napjainkban munkát a nagyobb városokban találnak a lakosok, a hagyományos falusi élet kiveszőben van. A településen 4 bolt, posta, könyvtár, óvoda, és iskola található, ez utóbbi összevonva üzemel a cserépfalui iskolával. A presszó, a kocsma, és a fogadó a közösségi élet színtere a mindennapokban.

Közélete

Polgármesterei 
 1990-1994: Nagy Lajosné (független)
 1994-1998: Nagy Lajosné Kiss Eleonóra (független)
 1998-2002: Dr. Pintér Károly (független)
 2002-2006: Dr. Pintér Károly (független)
 2006-2010: Tilaji Zsófia (független)
 2010-2014: Vasas Csaba (független)
 2014-2019: Vasas Csaba (független)
 2019-től: Vasas Csaba (független)

Népesség 
A település népességének változása:

A 2001-es népszámlálás adatai szerint a településnek csak magyar lakossága volt.

A 2011-es népszámlálás során a lakosok 97,7%-a magyarnak, 0,5% németnek, 0,3% szlováknak mondta magát (2,3% nem nyilatkozott; a kettős identitások miatt a végösszeg több lehet 100%-nál). A vallási megoszlás a következő volt: római katolikus 32,5%, református 49,5%, görögkatolikus 0,6%, felekezeten kívüli 4,3% (6,3% nem válaszolt).

Turizmus 
A falusi turizmus keretein belül megtalálható néhány magánszálláshely, illetve vendégház Bükkzsércen. Kerékpáros és gyalogos kirándulások induló helye, illetve az utóbbi időkben a vadászatok kezdő pontja a falu.

Látnivalók 
 Hódos-hegy oromzatán lévő patkó alakú kopár természetes képződmény, ami messziről is jól látható
 római katolikus templom (1776–1779 között épült)
 református templom (1825–1828 között épült)
  Községi Emlékház (2003. év nyár elején nyílt meg)
 A falu déli végén, az Alsó-hegyen riolittufába vájt borospincék
 Suba-lyuk, egy ősemberleletéről híres barlang a Hór-patak völgyében
 A falutól északra fekszik Füzérkő vára
 Kilátó
 Kincses Kerámiaműhely
 Motívumgyűjtemény

Fontosabb rendezvények 
 Pünkösd szombati borverseny
 július végén rendezett jótékony célú labdarúgó fesztivál
 szeptember 3-dik vasárnapján tartott búcsú.
 augusztus utolsó szombatja: favágó verseny, falunap

Galéria

Jegyzetek

További információk 

 Bükkzsérc hivatalos honlapja
Bükkzsérc régi képeken

Borsod-Abaúj-Zemplén megye települései
Borsod vármegye települései